ไอโฟน 16อี

ไอโฟน 16อี  เป็นสมาร์ทโฟนที่พัฒนาและทำการตลาดโดยบริษัทแอปเปิล ซึ่งเป็นส่วนหนึ่งของกลุ่มผลิตภัณฑ์ไอโฟน รุ่นที่ 18 ร่วมกับ ไอโฟน 16, ไอโฟน 16 พลัส, ไอโฟน 16 โปร และไอโฟน 16 โปร แม็กซ์ ผลิตภัณฑ์นี้เปิดตัวเป็นรุ่นราคาประหยัดเมื่อวันที่ 19 กุมภาพันธ์ 2025 โดยวางจำหน่ายด้วยราคาเริ่มต้นที่ 599 เหรียญสหรัฐ ซึ่งแพงกว่าไอโฟนเอสอีรุ่นที่ 3 ถึง 170 เหรียญสหรัฐ
ไอโฟน 16อี เป็นไอโฟนระดับเริ่มต้นรุ่นแรกที่มีจอแสดงผลแบบขอบจรดขอบ, เฟซไอดี และพอร์ต ยูเอสบี-ซี แทนที่พอร์ตไลต์นิง มีขนาดและการออกแบบด้านหน้าเหมือนกับ ไอโฟน 13 ปี 2021, ไอโฟน 13 โปร และ ไอโฟน 14 ปี 2022
ไอโฟน 16อี ขับเคลื่อนด้วยชิป เอ18 (มีแกนจีพียู 4 แกนแทนที่จะเป็น 5 แกน ไม่เหมือนไอโฟน 16) มาพร้อมปุ่มการทำงานแทนสวิตช์ปิดเสียง กล้องฟิวชันตัวเดียวความละเอียด 48 เมกะพิกเซล โมเด็มเซลลูลาร์แอปเปิลซี1 แบบปรับแต่งเฉพาะรุ่น และรองรับแอปเปิลอินเทลลิเจนซ์
เมื่อเทียบกับไอโฟน 16 และ ไอโฟน 16 โปร รุ่นมาตรฐานแล้ว ไอโฟน 16อี จะไม่มีคุณสมบัติบางอย่างเช่น การควบคุมกล้อง กล้องอัลตราไวด์ แบนด์วิดท์อัลตราไวด์รุ่นที่สอง และการรองรับการชาร์จชี่2 และ แม็กเซฟ อีกทั้งยังมีรอยบากของไอโฟน 14 แทนที่จะเป็นไดนามิกไอส์แลนด์ และมีตำแหน่งทางการตลาดคล้ายกับ ไอโฟน 5ซี รุ่นเริ่มต้น ซึ่งเปิดตัวพร้อมกับ ไอโฟน 5เอส พร้อมฟีเจอร์ที่น้อยกว่า
หลังจากมีการประกาศเปิดตัว ไอโฟน 16อี แล้ว ไอโฟน 14, ไอโฟน 14 พลัส และไอโฟนเอสอีรุ่นที่สาม ก็ถูกยกเลิกการผลิต ทำให้การเปลี่ยนผ่านจากไลต์นิง มาเป็นยูเอสบี-ซี ครอบคลุมไอโฟนที่ผลิตใหม่ทุกรุ่นอย่างสมบูรณ์
ประวัติ.
เดิมทีมีข่าวลือว่ารุ่นต่อจากไอโฟนเอสอีรุ่นที่สาม จะใช้ชื่อว่า "ไอโฟน 16อี" ต่อมาเมื่อแอปเปิลประกาศเปิดตัวไอโฟนในวันที่ 19 กุมภาพันธ์ 2025 ซึ่งตรงตามข่าวลือดังกล่าว มีการคาดการณ์ว่า ไอโฟน 16อี อาจใช้เป็นรุ่นเริ่มต้นของซีรีส์ไอโฟน 16
แอปเปิลเริ่มรับการสั่งจองไอโฟน 16อี ล่วงหน้าตั้งแต่วันที่ 21 กุมภาพันธ์ 2025 และวางจำหน่ายเป็นการทั่วไปในอีกหนึ่งสัปดาห์ถัดจากนั้น
ข้อมูลจำเพาะ.
ฮาร์ดแวร์.
ไอโฟน 16อี ใช้ชิปแอปเปิล เอ18 แบบผนวกกับแผงวงจรระบบ พร้อมจีพียู 4 คอร์ มีหน่วยความจำภายใน 3 ขนาด ได้แก่ 128, 256 และ 512 จิกะไบต์ มีแรม 8 จิกะไบต์ เพิ่มขึ้นเท่าตัวจากไอโฟนเอสอี รุ่นที่ 3
ไอโฟน 16อี ไม่มีคุณสมบัติอัลตราไวด์แบนด์ที่เปิดใช้งานโดยชิปยู2 ที่พบในซีรีส์ไอโฟน 15 และไอโฟน 16 ที่วางจำหน่ายก่อนหน้านี้
เพื่อให้เป็นไปตามข้อกำหนดของสหภาพยุโรป ไอโฟน 16อี จึงได้รับการออกแบบด้วยพอร์ตยูเอสบี-ซี แทนที่จะเป็นพอร์ตไลต์นิง ที่เป็นกรรมสิทธิ์ของรุ่นเก่า
ไอโฟน 16อี มีปุ่มควบคุมการทำงานแทนสวิตช์ปิดเสียงเช่นเดียวกับไอโฟน 15 โปร และไอโฟน 16 ทั้งสี่รุ่นที่วางจำหน่ายก่อนหน้า อย่างไรก็ตาม ไอโฟน 16อี ไม่มีปุ่มควบคุมกล้อง
การแสดงผล.
ไอโฟน 16อี มีหน้าจอซูเปอร์ เรตินา เอ็กซ์ดีอาร์ ซึ่งเป็นหน้าจอโอแอลอีดี แทนที่จะเป็นหน้าจอแอลซีดี หน้าจอมีความละเอียด 2532 × 1170 พิกเซล โดยมีขนาดเส้นทแยงมุมสูงสุด 6.1 นิ้ว (150 มม.) ความหนาแน่นของพิกเซลคือ 460 พิกเซลต่อนิ้ว สามารถเล่นเนื้อหาเอชดีอาร์10 และดอลบีวิชันได้ แตกต่างจากรุ่นมาตรฐานและรุ่นพรีเมียมของซีรีส์ไอโฟน 16
ไอโฟน 16อี ยังคงมีรอยบากซึ่งแคบกว่าไอโฟน 13 และ 14 แทนที่จะเป็นไดนามิกไอส์แลนด์
กล้อง.
ไอโฟน 16อี มีกล้องหลังฟิวชัน 2-อิน-1 ความละเอียด 48 เมกะพิกเซล พร้อมเลนส์เดี่ยว เช่นเดียวกับไอโฟน 15 และ 16 ที่สามารถซูมแบบออปติคอลได้สูงสุด 2 เท่า สามารถบันทึกวิดีโอ 4K ที่ 24, 25, 30 หรือ 60 เฟรมต่อวินาที, วิดีโอ HD 1080p ที่ 25, 30 หรือ 60 เฟรมต่อวินาที หรือวิดีโอ HD 720p ที่ 30 เฟรมต่อวินาที กล้องมีรูรับแสงขนาด ƒ/1.6, ออโตโฟกัส, ระบบป้องกันภาพสั่นไหวแบบออปติคอล และแฟลชทรูโทนแบบแอลอีดีคู่ กล้องหน้าเป็นกล้องทรูเดปธ์ ความละเอียด 12 เมกะพิกเซล รูรับแสง ƒ/1.9 และออโตโฟกัส สามารถถ่ายวิดีโอ 4K ที่ 25, 30 หรือ 60 เฟรมต่อวินาที และวิดีโอสโลว์โมชั่นที่ 120 fps
ไอโฟน 16อี เพิ่มฟังก์ชันกล้องหลายอย่างที่มาพร้อมชิปเอ18 และจีพียู 4 คอร์ กล้องด้านหลังรองรับสมาร์ทเอ็กซ์ดีอาร์ 5 การบันทึกเสียงเชิงพื้นที่ การลดเสียงลม การซูมเสียง และการมิกซ์เสียง ทั้งกล้องด้านหน้าและด้านหลังของไอโฟน 16อี รองรับโหมดภาพบุคคลและการจัดแสงภาพบุคคล ซึ่งมีการควบคุมระยะชัดลึกและเอฟเฟกต์โบเก้ขั้นสูง (เอฟเฟกต์เบลอของพื้นหลังนอกโฟกัสรอบภาพบุคคล) ไอโฟน 16อี ยังรองรับ Photonic Engine, Deep Fusion, Photographic Styles และ Night Mode แต่ขาดคุณสมบัติบางอย่าง เช่น โหมดภาพยนตร์
แบตเตอรี่และการชาร์จ.
ไอโฟน 16อี มีระยะเวลาเล่นวิดีโอสูงสุด 26 ชั่วโมงและระยะเวลาเล่นเสียงสูงสุด 90 ชั่วโมง และไม่มีการเชื่อมต่อ MagSafe อย่างไรก็ตาม iPhone ยังคงรองรับการชาร์จไร้สายมาตรฐานผ่านมาตรฐาน Qi
ซอฟต์แวร์.
ไอโฟน 16อี มาพร้อมกับ ไอโอเอส 18.3 ซึ่งเปิดตัวในวันที่ 28 กุมภาพันธ์ 2025 โดยมีการอัปเดตวันแรกสำหรับ iOS 18.3.1 นอกจากนี้ยังรองรับแอปเปิลอินเทลลิเจนซ์อีกด้วย